## Odluka Ustavnog suda Republike Hrvatske broj:U-IIIA-175/2005 od 15. ožujka 2007.

### NN 38/2007 (13.4.2007.), Odluka Ustavnog suda Republike Hrvatske broj:U-IIIA-175/2005 od 15. ožujka 2007.

# USTAVNI SUD REPUBLIKE HRVATSKE

**1309**

Ustavni sud Republike Hrvatske, u Prvom vijeću za odlučivanje o ustavnim
tužbama, u sastavu sudac Željko Potočnjak, predsjednik Vijeća, te suci Marijan
Hranjski, Ivan Matija, Agata Račan, Smiljko Sokol i Nevenka Šernhorst, članovi
Vijeća, odlučujući o ustavnoj tužbi koju je podnio F. P. V. iz Š., kojeg zastupa
O. H., odvjetnik u Š., na sjednici održanoj 15. ožujka 2007. godine, jednoglasno
je donio

## ODLUKU

I. Ustavna tužba se usvaja.
II. Općinski sud u Pagu dužan je donijeti odluku u predmetu koji se vodi pred
tim sudom pod poslovnim brojem: O-17/04 (ranije: O-7/93) u najkraćem mogućem
roku, ali ne duljem od deset (10) mjeseci, računajući od prvog idućeg dana nakon
objave ove odluke u »Narodnim novinama«.
III. Na temelju članka 63. stavka 3. Ustavnog zakona o Ustavnom sudu Republike
Hrvatske (»Narodne novine«, broj 99/99., 29/02. i 49/02. – pročišćeni tekst),
podnositelju ustavne tužbe, F. P. V. iz Š., S. R. 77 b, određuje se primjerena
naknada zbog povrede ustavnog prava iz članka 29. stavka 1. Ustava Republike
Hrvatske (»Narodne novine«, broj 41/01. – pročišćeni tekst) u iznosu od
10.500,00 kn.
IV. Naknada iz točke III. izreke ove odluke bit će isplaćena iz državnog
proračuna u roku od tri mjeseca od dana podnošenja zahtjeva podnositelja
Ministarstvu financija Republike Hrvatske za njezinu isplatu.
V. Ova odluka objavit će se u »Narodnim novinama«.

```
Obrazloženje
```

1. Podnositelj je, na temelju članka 63. Ustavnog zakona o Ustavnom sudu
Republike Hrvatske (»Narodne novine«, broj 99/99., 29/02. i 49/02. – pročišćeni
tekst, u daljnjem tekstu: Ustavni zakon), podnio 13. siječnja 2005. ustavnu
tužbu radi duljine ostavinskog postupka, koji se vodi pred Općinskim sudom u
Pagu pod brojem: O-17/04 (ranije: O-7/93), smatrajući da mu je povrijeđeno
ustavno pravo na donošenje sudske odluke u razumnom roku.

ČINJENICE VAŽNE ZA USTAVNOSUDSKI POSTUPAK

2. Ustavni sud je u postupku pokrenutom ustavnom tužbom primjenom članka 63.
Ustavnog zakona, na temelju navoda ustavne tužbe, očitovanja Općinskog suda u
Pagu te uvida u presliku spisa Općinskog suda u Pagu broj: O-17/04 (ranije:
O-7/93), utvrdio pravno relevantne činjenice za odlučivanje o povredi ustavnog
prava podnositelja, zajamčenog člankom 29. stavkom 1. Ustava.
Općinski sud u Pagu je 4. veljače 1993. zaprimio smrtovnicu iza pokojne K. L.
Do 5. studenoga 1997. odgođena su ročišta 13. rujna i 20. prosinca 1993., a
održano je ročište 25. travnja 1994., kad je proglašena sudska oporuka koju
nasljednica K. E. nije priznala pravovaljanom pa ju je sud uputio u parnicu i
odredio prekid postupka do pravomoćnog okončanja parnice.
Nakon 5. studenoga 1997., postupak je nastavljen te je prvo ročište održano 15.
veljače 2002., kad je konstatirano da je parnica broj: P-234/94 okončana jer je
tužba povučena. Istovremeno, podnositelj je ukazao na spornu uknjižbu prava
suvlasništva na nekretnini oznake čest. zem. 10, zk. ul. 2388 k.o. Pag pa mu je
sud dodijelio rok od 60 dana u kojemu će ispitati okolnosti te uknjižbe.
Zatim su održana ročišta 13. svibnja 2002. i 7. listopada 2002., kad je doneseno
rješenje o nasljeđivanju.
Podnositelj je 29. siječnja 2003. izjavio žalbu protiv rješenja.
Spis je 15. rujna 2003. otpremljen Županijskom sudu u Zadru, koji je rješenjem
broj: Gž-1186/03 od 22. siječnja 2004. ukinuo rješenje o nasljeđivanju Općinskog
suda u Pagu i predmet 4. veljače 2004. vratio tom sudu na ponovni postupak.
Prije početka ročišta, zakazanog za 28. prosinca 2004., podnositelj je podnio
zahtjev za izuzeće uređujućeg suca pa je sud rješenjem utvrdio prekid postupka
do donošenja odluke o tom zahtjevu.
Županijski sud u Zadru je rješenjem broj: 3 Su: 742/04 od 8. veljače 2005. odbio
zahtjev za izuzeće kao neosnovan.
Ročište je održano 26. veljače 2007., a sljedeće je zakazano za 26. ožujka 2007.
godine.

PRAVO VAŽNO ZA USTAVNOSUDSKI POSTUPAK

3. Mjerodavno pravo sadržano je u odredbi članka 29. stavka 1. Ustava Republike
Hrvatske i odredbama članka 63. Ustavnog zakona.

*Ustavna tužba je osnovana.*

4. Svoju odluku Ustavni sud obrazlaže sljedećim utvrđenjima:

4.1. DULJINA SUDSKOG POSTUPKA

Ostavinski je postupak započeo 4. veljače 1993. zaprimanjem osmrtnice.
Međutim, duljina postupka uzima se u razmatranje od 5. studenoga 1997., kad je
stupio na snagu Zakon o potvrđivanju Konvencije za zaštitu ljudskih prava i
temeljnih sloboda i Protokola broj: 1, 4, 6, 7 i 11 uz Konvenciju za zaštitu
ljudskih prava i temeljnih sloboda (»Narodne novine – Međunarodni ugovori«, broj
18/97., 6/99. – pročišćeni tekst, 8/99. – ispravak, 14/02. i 1/06., u daljnjem
tekstu: Zakon o potvrđivanju Konvencije), koja Konvencija u članku 6. stavku 1.
jamči, između ostalog, i pravo na suđenje u razumnom roku.
Ustavna tužba podnijeta je 13. siječnja 2005., a do tog dana postupak nije
pravomoćno okončan pa Ustavni sud utvrđuje da je do dana podnošenja ustavne
tužbe postupak trajao ukupno jedanaest (11) godina, jedanaest (11) mjeseci i
devet (9) dana, a nakon stupanja na snagu Zakona o potvrđivanju Konvencije pa do
dana podnošenja ustavne tužbe postupak je trajao sedam (7) godina, dva (2)
mjeseca i osam (8) dana.

4.2. POSTUPANJE NADLEŽNOG SUDA

Postupak se u pravno relevantnom razdoblju prvo vodio pred Općinskim sudom u
Pagu, koji je održao tri ročišta (15. veljače 2002., 13. svibnja 2002., 7.
listopada 2002.), a rješenje je donio nakon gotovo pet godina.
Zatim se postupak povodom žalbe vodio pred Županijskim sudom u Zadru, koji je
nakon oko četiri mjeseca donio rješenje kojim je ukinuo rješenje Općinskog suda
u Pagu i predmet vratio tom sudu na ponovni postupak.
Nakon podnošenja ustavne tužbe, Općinski sud u Pagu je održao jedno ročište.
U konkretnom slučaju, dugotrajnost postupka je posljedica neaktivnosti i
neučinkovitog postupanja Općinskog suda u Pagu. Naime, sud nije postupao u
skladu s odredbom članka 175. stavka 1. Zakona o nasljeđivanju (»Narodne
novine«, broj 52/71., 47/78. i 56/00.), odnosno odredbom članka 180. stavka 1.
Zakona o nasljeđivanju (»Narodne novine«, broj 48/03. i 163/03.), a prema kojima
sud tijekom cijelog postupka pazi da prava stranaka budu što prije utvrđena i
osigurana.

4.3. PONAŠANJE PODNOSITELJA USTAVNE TUŽBE
(STRANKE U OSTAVINSKOM POSTUPKU)

Ocjena je Ustavnog suda da podnositelj nije doprinio duljini trajanja postupka u
pravno relevantnom razdoblju.

4.4. SLOŽENOST SUDSKOG PREDMETA

Iz spisa predmeta razvidno je da dosadašnji tijek sudskog postupka ne ukazuje da
se u konkretnom slučaju radi o osobito složenoj sudskoj stvari.

OCJENA USTAVNOG SUDA

5. Ustavni sud utvrđuje da se postupak u pravno relevantnom razdoblju vodio pred
prvostupanjskim i drugostupanjskim sudom u trajanju od sedam godina, dva mjeseca
i osam dana te da je još u tijeku. Imajući u vidu ukupno trajanje postupka,
neaktivnost i neučinkovito postupanje Općinskog suda u Pagu (utvrđenja pod
točkom 4.2. obrazloženja odluke) te posebno okolnost da postupak do sada nije
pravomoćno okončan, Ustavni sud ocjenjuje da je povrijeđeno ustavno pravo
podnositelja na suđenje u razumnom roku, zajamčeno člankom 29. stavkom 1. Ustava
Republike Hrvatske.
Stoga je, u smislu odredbe članka 63. stavka 2. Ustavnog zakona, donijeta odluka
kao pod točkama I. i II. izreke ove odluke.
6. Sukladno odredbi članka 63. stavka 3. Ustavnog zakona, odlučeno je kao u
točkama III. i IV. izreke ove odluke.
Visinu naknade, zbog povrede ustavnog prava na donošenje odluke u razumnom roku,
Ustavni sud utvrđuje uzimajući u obzir okolnosti svakog pojedinog predmeta, uz
istodobno uvažavanje ukupnih gospodarskih i socijalnih prilika u Republici
Hrvatskoj.
7. Odluka o objavi (točka V. izreke) temelji se na odredbama članka 29. Ustavnog
zakona.
8. Predsjednik Općinskog suda u Pagu dužan je dostaviti Ustav­nom sudu pisanu
obavijest o datumima donošenja i otpreme odluke u roku od osam (8) dana od dana
njene otpreme, a najkasnije osam (8) dana od isteka roka određenog u točki II.
izreke ove odluke. Ovaj nalog temelji se na članku 31. stavcima 4. i 5. Ustavnog
zakona.

Broj: U-IIIA-175/2005
Zagreb, 15. ožujka 2007.

USTAVNI SUD REPUBLIKE HRVATSKE
Predsjednik Vijeća
**dr. sc. Željko Potočnjak**, v. r.

Odluka, NN 38/2007-1309
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)